Wits-studente gaan op eetstaking | Maroela Media
Betogende studente by Wits. (Foto: Bhekikhaya Mabaso/ANA)
Studente aan die Universiteit van die Witwatersrand het vandeesweek met 'n hongerstaking begin nadat die universiteit aangekondig het dat diegene met uitstaande klasgeld nie vir hul studiejaar kan registreer nie.
Studente dreig nou om groot ontwrigting te veroorsaak.
"Ons eis dat diegene wat R100 000 of minder skuld onmiddellik geregistreer word. Ons gee die universiteit tyd tot die einde van hierdie week om aandag te gee aan die saak of alles kom tot 'n stilstand," sê Sisanda Mbolekwa, president van die studenteraad (SR).
Andrew Crouch, adjunkhoof van Wits, het intussen gesê die universiteit doen sy bes om studente by te staan hoewel die universiteit in 'n finansiële krisis sal beland indien hy toelaat dat studente met skuld van R100 000 of minder registreer sonder om dié skuld te vereffen.
Sowat 40 veiligheidsbeamptes monitor die situasie waar studente by Solomon Mahlangu-huis op kampus staak. (Foto: Bhekikhaya Mabaso/ANA)
Volgens Mbolekwa het die hongerstaking tot dusver vreedsaam verloop en studente is dus verbaas dat die universiteit se bestuur die hulp van gewapende veiligheidswagte ingeroep het. Dit volg nadat die universiteit veiligheid op die kampus opgeskerp het te midde van die hongerstaking.
Die FeesMustFall-aktivis Mcebo Dlamini het Wits vandeesweek besoek om die SR en stakende studente te ondersteun. Dlamini het tydens sy besoek die universiteitsbestuur gevra om die veiligheidswagte weg te jaag.
Wits-studente het in die verlede ook aan 'n hongerstaking deelgeneem weens ontevredenheid oor hul studieskuld.
Niks in die wereld is verniet nie – Daar is bitter baie mense wat graag wou studeer wat al bejaardes is (ek is een) maar kon dit net nooit bekostig nie – Gratis skool of Universiteite was daar nie in my jong dae nie. As jy wil leer kry n studente lening of werk as waiter of iets om vd skuld te betaal – NIKS IS VERNIET NIE – DIT IS ONS JEUG SE PROBLEEM – As jy verniet wil leer dan moet jy ookVIR VERNIET GAAN WERK – Hoe wil jy geld verdien as jy nie eers vir jou… Lees meer »
Nou ja toe…. dan maar honger bly. Magtag, julle is veronderstel om nou die slimmes te wees want julle is op universiteit! Hoe dink julle nou? Duisende ander het betaal, en ook gesukkel om te betaal, vir waar hulle in die lewe wou kom. Waar dink julle kom die geld ook vandaan om die lektore wat vir julle klas gee, mee te betaal. Gaan doen 'n ekstra werk en help eerder jou arme ouers om vir jou opleiding te betaal.
Ek is bly hulle brand en breek ten minste nie maar dit is 'n belaglike rede
As hulle n ruk sonder kos bly sal hulle sekerlik geld he vir studie boeke of iets. Ek voel regtig nie jammer vir hulle. Die realiteit is hulle bring die gedrag deur na hulle werkplek na die studies. Die gedrag van alles is n reg en niks is n voorreg nie. Ons soek en ons soek maar ons gee niks
Hulle gaan maak dat die universiteit toe maak wees te veel skuld. Waar gaan hulle dan studeer? Dan word die eetstaking n lewenswyse want hulle gaan nie werk kan kry nie.